ગુજરાતની ત્રણ દિવસીય મુલાકાતે આવેલ કોંગ્રેસ ઉપાધ્યક્ષ રાહુલ ગાંધીએ ફરીથી મોદી સરકારને જીએસટી તથા નોટબંધી બાબતે ઘેરી હતી અને કહ્યું હતું કે, રાજ્યમાં શિક્ષણના ખાનગીકરણથી માંડીને ખેડૂતોને પડતી મુશ્કેલીઓ સામે નાગરિકો રોષમાં છે. ગુજરાતમાં તો ઉદ્યોગપતિઓની સરકાર ચાલે છે, તેમ કહેવું ખોટું નથી. નવસર્જન યાત્રા દરમિયાન જનસભા સંબોધતા તેમણે આગળ કહ્યું હતું કે, વિજય માલ્યા બહાર ઇંગ્લેન્ડમાં બેઠા મજા માણી રહ્યાં છે. ગુજરાતમાં પણ માત્ર 5-10 ઉદ્યોગપતિઓ ખુશ છે અને તેઓ કોઇ ફરિયાદ નથી કરી રહ્યાં, મોદીજીનું સમર્થન કરી રહ્યાં છે. ગુજરાત અને સમગ્ર ભારતમાં દુઃખ અને ગુસ્સો ફેલાયેલો છે. આખો દેશ જાણે છે કે, 8 નવેમ્બરના રોજ મોદીજીએ ખૂબ મોટી ભૂલ કરી, પંરતુ તેઓ પોતે આ વાત માનવા તૈયાર નથી. દરેક વેપારી કહેશે કે, ભારતમાં વેપારી સુગમતા નથી. નોટબંધી અને જીએસટીએ વિનાશ નોતર્યો છે.